CELEX: 32019R1687
Language: bg
Date: 2019-10-08 00:00:00
Title: Регламент за изпълнение (ЕС) 2019/1687 на Комисията от 8 октомври 2019 година за изменение на приложение 1 към Регламент за изпълнение (ЕС) 2017/2179 за налагане на окончателно антидъмпингово мито върху вноса на керамични плочки с произход от Китайската народна република

9.10.2019   
               
               
                  BG
               
               
                  Официален вестник на Европейския съюз
               
               
                  L 258/18
               
            
         РЕГЛАМЕНТ ЗА ИЗПЪЛНЕНИЕ (ЕС) 2019/1687 НА КОМИСИЯТА
         от 8 октомври 2019 година
         за изменение на приложение 1 към Регламент за изпълнение (ЕС) 2017/2179 за налагане на окончателно антидъмпингово мито върху вноса на керамични плочки с произход от Китайската народна република
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2016/1036 на Европейския парламент и на Съвета от 8 юни 2016 г. за защита срещу дъмпингов внос от страни, които не са членки на Европейския съюз (1),
         като взе предвид Регламент за изпълнение (ЕС) 2017/2179 на Комисията от 22 ноември 2017 г. за налагане на окончателно антидъмпингово мито върху вноса на керамични плочки с произход от Китайската народна република след преглед с оглед изтичане на срока на действие на мерките в съответствие с член 11, параграф 2 от Регламент (ЕС) 2016/1036 на Европейския парламент и на Съвета (2), и по-специално член 2 от него,
         като има предвид, че:
         А.   ДЕЙСТВАЩИ МЕРКИ
         
         
                     (1)
                  
                  
                     С Регламент за изпълнение (ЕС) № 917/2011 (3) („първоначалното разследване“) на 12 септември 2011 г. Съветът наложи окончателно антидъмпингово мито върху вноса на керамични плочки („разглеждания продукт“) с произход от Китайската народна република (КНР). С оглед на големия брой оказали съдействие производители износители в Китай при първоначалното разследване беше изготвена извадка от китайски производители износители и на дружествата, включени в извадката, бяха наложени индивидуални адвалорни митнически ставки в размер от 13,9 % (4) до 36,5 %, докато за другите оказали съдействие дружества, които не бяха включени в извадката, беше определена митническа ставка от 30,6 %. Остатъчното мито, наложено на неоказалите съдействие китайски производители износители, възлизаше на 69,7 %.
                  
               
                     (2)
                  
                  
                     След като се извърши преглед с оглед изтичане на срока на действие на мерките, на 22 ноември 2017 г. Комисията реши да запази действащите антидъмпингови мита с Регламент за изпълнение (ЕС) 2017/2179.
                  
               
                     (3)
                  
                  
                     Съгласно член 2 от Регламент за изпълнение (ЕС) 2017/2179 Комисията може да изменя приложение I към посочения регламент, за да налага митническата ставка, приложима за оказалите съдействие дружества, които не са включени в извадката или на които не е предоставено индивидуално третиране, а именно среднопретеглената митническа ставка от 30,6 %, на всеки нов производител износител в КНР, който представи достатъчно доказателства на Комисията.
                  
               Б.   ИСКАНЕ ЗА СТАТУТ НА НОВ ПРОИЗВОДИТЕЛ ИЗНОСИТЕЛ
         
         
                     (4)
                  
                  
                     След като се публикува Регламент за изпълнение (ЕС) 2017/2179, през октомври 2018 г. дружеството Zhuhai Xuri Ceramics Co., Ltd („заявителят“) се отзова и представи искане за статут на нов производител износител и вследствие на това да се прилага за него ставката за оказалите съдействие дружества в КНР, които не са включени в извадката или на които не е предоставено индивидуално третиране, а именно 30,6 %. Заявителят твърдеше, че отговаря и на трите критерия по член 2 от Регламент за изпълнение (ЕС) 2017/2179.
                  
               
                     (5)
                  
                  
                     За да установи дали заявителят отговаря на тези критерии, Комисията поиска от него да попълни въпросник. След анализ на отговорите на въпросника Комисията счете, че заявителят е представил достатъчно информация и не поиска допълнителни доказателства.
                  
               
                     (6)
                  
                  
                     Комисията уведоми промишлеността на Съюза относно искането за статут на нов производител износител и ѝ предостави възможност да коментира. Комисията не получи никакви коментари.
                  
               В.   АНАЛИЗ НА ИСКАНЕТО
         
         
                     (7)
                  
                  
                     Що се отнася до условието по член 2, буква а) от Регламент за изпълнение (ЕС) 2017/2179, представляващо първият критерий, Комисията разгледа внимателно дневника за продажбите на заявителя, обхващащ разследвания период. В него се съдържаха само продажбите на вътрешния пазар.
                  
               
                     (8)
                  
                  
                     При допълнителната проверка на други данни за продажбите, митническа статистика и документация на ЕС не бяха открити доказателства за това заявителят да е изнасял разглеждания продукт за Съюза преди или по време на разследвания период. Поради това, с оглед на наличната информация, Комисията заключи, че заявителят отговаря на първия критерий.
                  
               
                     (9)
                  
                  
                     Що се отнася до условието по член 2, буква б) от Регламент за изпълнение (ЕС) 2017/2179, представляващо вторият критерий, Комисията отбеляза, че корпоративната структура на заявителя включва десет свързани дружества. Две от тези свързани дружества са участвали в производството на разглеждания продукт през разследвания период, но само в национален мащаб. Въз основа на представените доказателства не бяха установени други търговски или оперативни връзки с износители или производители от КНР, за които се прилагат действащите антидъмпингови мерки. Пет от тези свързани дружества са били създадени след разследвания период, а останалите три не са участвали в никаква търговска дейност във връзка с разглеждания продукт. Поради това Комисията заключи, че заявителят отговаря на втория критерий.
                  
               
                     (10)
                  
                  
                     По отношение на условието по член 2, буква в) от Регламент за изпълнение (ЕС) 2017/2179, представляващо третият критерий, въз основа на представените документални доказателства Комисията установи, че заявителят не е изнасял разглеждания продукт за Съюза след разследвания период. Иначе заявителят представи доказателства за неотменими договорни споразумения за продажби на значително количество от разглеждания продукт за Съюза. Поради това Комисията заключи, че заявителят отговаря на третия критерий.
                  
               
                     (11)
                  
                  
                     Промишлеността на Съюза не представи никакви доказателства/никаква информация, сочещи(а), че някой от трите критерия не е изпълнен от заявителя.
                  
               Г.   ЗАКЛЮЧЕНИЕ
         
         
                     (12)
                  
                  
                     Комисията заключи, че заявителят отговаря на трите изисквани критерия, за да получи статут на нов производител износител. Поради това наименованието на заявителя следва да се добави в списъка на оказалите съдействие производители, които не са включени в извадката или на които не е предоставено индивидуално третиране, посочени в приложение I към Регламент за изпълнение (ЕС) 2017/2179.
                  
               Д.   РАЗГЛАСЯВАНЕ
         
         
                     (13)
                  
                  
                     Заявителят и промишлеността на Съюза бяха уведомени за основните факти и съображения, въз основа на които беше счетено за целесъобразно ставката на антидъмпинговото мито, приложима за невключените в извадката оказали съдействие китайски производители износители, да се прилага и за Zhuhai Xuri Ceramics Co., Ltd.
                  
               
                     (14)
                  
                  
                     На страните беше дадена възможност да представят коментари, които бяха надлежно взети предвид в случаите, когато това беше оправдано.
                  
               
                     (15)
                  
                  
                     Мерките, предвидени в настоящия регламент, са в съответствие със становището на комитета, създаден съгласно член 15, параграф 1 от основния регламент,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Следното дружество се добавя в списъка на оказалите съдействие китайски производители, които не са включени в извадката или на които не е предоставено индивидуално третиране, в приложение I към Регламент за изпълнение (ЕС) 2017/2179:
            
                        Наименование
                     
                     
                        Допълнителен код по ТАРИК
                     
                  
                        Zhuhai Xuri Ceramics Co., Ltd
                     
                     
                        C505
                     
                  
         
            Член 2
            Настоящият регламент влиза в сила в деня след деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 8 октомври 2019 година.
            
               
                  За Комисията
               
               
                  Председател
               
               Jean-Claude JUNCKER
            
         
         
            (1)  Регламент (ЕС) 2016/1036 на Европейския парламент и на Съвета от 8 юни 2016 г. (ОВ L 176, 30.6.2016 г., стр. 21).
         
            (2)  Регламент за изпълнение (ЕС) 2017/2179 на Комисията от 22 ноември 2017 г. за налагане на окончателно антидъмпингово мито върху вноса на керамични плочки с произход от Китайската народна република след преглед с оглед изтичане на срока на действие на мерките в съответствие с член 11, параграф 2 от Регламент (ЕС) 2016/1036 на Европейския парламент и на Съвета (ОВ L 307, 23.11.2017 г., стр. 25).
         
            (3)  Регламент за изпълнение (ЕС) № 917/2011 на Съвета от 12 септември 2011 г. за налагане на окончателно антидъмпингово мито и окончателно събиране на временното мито, наложено върху вноса на керамични плочки с произход от Китайската народна република (ОВ L 238, 15.9.2011 г., стр. 1).
         
            (4)  Впоследствие Регламент за изпълнение (ЕС) № 917/2011 беше изменен с Регламент за изпълнение (ЕС) 2015/409 на Комисията от 11 март 2015 г.